Op 25 April 2002, toe Mark Shuttleworth in die Sojoes-ruimtetuig klim wat hom na die Internasionale Ruimtestasie (IRS) sou neem, het hy die eerste Suid-Afrikaner in die ruimte geword.
Shuttleworth, 'n Suid-Afrikaanse Internetmiljardêr en die wêreld se tweede ruimtetoeris, is op 18 September 1973 in Welkom gebore en het in Kaapstad grootgeword. In 1995, gedurende sy finale jaar aan die Universiteit van Kaapstad, het Shuttleworth Thawte Consulting, 'n Internet-konsultasiemaatskappy, gestig. Die maatskappy se fokus het verskuif na Internetsekuriteit vir elektroniese handel, en dit het die eerste maatskappy buite die VSA geword wat 'n webbediener ontwikkel het wat volledige e-handelsekuriteit kon bied.
Die IRS wentel om die aarde op 'n gemiddelde hoogte van byna 400km. Toe Mark Shuttleworth op die IRS was terwyl dit oor Suid-Afrika getrek het, was hy nader aan die huis as toe hy in Moskou was. Die Concorde-vliegtuig het op 'n hoogte van 17km gevlieg, en 'n Boeing vlieg op 'n hoogte van 12,5km. Die Concorde het teen 2,400 km/h gevlieg, terwyl die Boeing teen ongeveer 640 km/h vlieg. Die snelheid van klank is 1,233 km/h (of Mach 1). Die IRS beweeg teen 'n snelheid van 28,000 km/h. Die bouwerk aan die IRS, naas die maan die swaarste voorwerp wat in 'n wentelbaan om die aarde is, het in 1998 begin. Terwyl die stasie nog in 'n beplanning stadium was, het president Ronald Reagan van Amerika die oorspronklike naam, Freedom, aangekondig. Dié naam is verander na die Internasionale Ruitestasie nadat Rusland by die projek aangesluit het.
Hulle het na die IRS gereis in 'n Sojoes TM 34-kapsule, wat in Rusland gebou is. Die tuig was 7,5m lank en het net meer as 7 ton geweeg. Dit is deur 'n Sojoes U-vuurpyl gelanseer, en het die IRS na 'n dag lank bereik. Shuttleworth het verskeie wetenskaplike eksperimente uitgevoer gedurende die 10 dae wat hy in die ruimte was. Hy het die wêreld se eerste eksperiment gedoen om die invloed van gewigloosheid op die ontwikkeling van stamselle en embrio's te bestudeer. 'n Ander eksperiment het die invloed van mikro-aantrekkingskrag op die kardiovaskulêre stelse en spiere bepaal. Die derde eksperiment was 'n poging om HIV-proteïene in gewiglose toestande te kristalliseer in die hoop dat dit 'n akkurate beeld van die virusstruktuur sal gee wanner X-strale daarvan geneem word. Die eksperimente was onder die beheer van Suid-Afrikaanse wetenskaplikes van die Universiteite van Kaapstad, Stellenbosch en Port Elizabeth, in samewerking met Russiese ruimtewetenskaplikes.